
DEILLIANNAU DYSGU A MEINI PRAWF ASESU (NODYN CANLLAW)

Deilliannau dysgu a meini prawf asesu: nodyn canllaw 

1.1 Mae deilliannau dysgu a meini prawf asesu yn rhan hanfodol o’r gwaith o gynllunio cwricwlwm ac mae angen eu hysgrifennu yn y camau cynllunio. Mae deilliannau a meini prawf wedi’u hysgrifennu’n dda yn golygu y gellir sicrhau sgiliau lefel uwch a datblygu cwricwlwm a arweinir gan ddysgwyr.

Deilliannau dysgu

1.1.1 diffinio’r hyn y mae disgwyl i fyfyrwyr ei ddysgu a beth sydd angen iddynt ei wneud er mwyn pasio.

1.1.2 darparu eglurder i gynulleidfa allanol (cydweithwyr eraill, arholwyr, rhieni, cyflogwyr ac ati) o’r safonau sy’n ofynnol i ddysgwyr.

1.1.3 galluogi cysondeb o ran safonau, er enghraifft, pan fo sawl tiwtor/marciwr gwahanol yn gysylltiedig.

1.1.4 gallant, trwy nodi gwreiddioldeb meddwl, cymhwyso neu broses, liniaru yn erbyn llên-ladrad.

Mae’r meini prawf asesu yn seiliedig ar y deilliannau dysgu arfaethedig ar gyfer y gwaith sy’n cael ei asesu ac yn datgan yn eglur y wybodaeth, y ddealltwriaeth a’r sgiliau y mae marcwyr yn disgwyl i fyfyriwr eu harddangos yn y dasg asesu a’r rhai sy’n cael eu hystyried wrth farcio’r gwaith.

1.2 Er mwyn i ddeilliannau dysgu a meini prawf asesu fod o fudd i fyfyrwyr, mae angen iddynt gyd-fynd yn glir â gweithgareddau addysgu. Mae angen iddynt gael eu defnyddio gan ddysgwyr yn y rhaglen addysgu fel bod myfyrwyr yn dod yn gyfarwydd â’r iaith a’u cymhwysiad. Mae defnyddio meini prawf yn helpu myfyrwyr i ddysgu i asesu eu hunain a’u cymheiriaid, gan hyrwyddo dysgwyr ymreolaethol.

1.3 Mae Gofynion Cynllunio’r Cwricwlwm yn nodi y dylid sicrhau bod rhwng 5 ac 8 o ddeilliannau dysgu fesul modiwl (waeth beth fo’u pwysoliad credyd). Bydd yna is-setiau o ddeilliannau ar gyfer sesiynau dysgu unigol, ond nid oes angen cynnwys y rhain mewn dogfennaeth ddiffiniol ar gyfer y rhaglen. Dylai deilliannau, dros raglen gyfan, ddiffinio’r wybodaeth, y cymwysiadau a’r sgiliau y mae angen i fyfyrwyr eu dysgu. Dylai deilliannau dysgu’r modiwlau ymwneud â deilliannau dysgu’r rhaglen a dylid gallu adnabod yn glir sut maent yn cyd-fynd â’i gilydd. 

1.4 Ysgrifennir deilliannau i gynrychioli’r safon drothwy y disgwylir ei phasio. Ni all myfyrwyr nad ydynt yn cyrraedd y trothwy a ddiffinnir yn y deilliannau dysgu, drwy ddiffiniad, basio’r modiwl.

1.5 Deilliannau dysgu yw ffocws y gwaith o gynllunio’r cwricwlwm. Dylai gweithgareddau addysgu ymwneud â nhw a chaniatáu i fyfyrwyr ymgysylltu â’r wybodaeth a/neu ymarfer y cymwysiadau a’r sgiliau a ddynodwyd ynddynt. Gellir asesu deilliannau dysgu trwy aseiniadau unigol neu mewn tasg fwy, fel prosiect, sy’n cwmpasu sawl deilliant dysgu. Boed yn unigol neu mewn grŵp, rhaid i bob deilliant dysgu gael ei asesu.

Mae meini prawf asesu yn nodi sut y bydd tasg asesu yn cael ei barnu. Gallant gynnwys cydnabyddiaeth o asesiad ffurfiannol hefyd, er enghraifft trwy fynnu bod tasg ffurfiannol yn cael ei chwblhau fel rhagofyniad ar gyfer aseiniad crynodol. Dylai tasgau asesu ffurfiannol a chrynodol alluogi dysgu trwy bwysleisio cynnydd a chyflawniad ac felly meithrin cymhelliant.

1.6 Dylai adborth asesu ymwneud yn benodol â’r deilliannau dysgu a’r meini prawf asesu a dylent ddangos i ddysgwyr sut i wella.

1.7 Wrth ysgrifennu deilliannau a meini prawf, dylid cofio natur eang o bosibl y gynulleidfa (gweler 1.1.2) a dylid cadw’r iaith yn glir ac yn syml, gan osgoi amwysedd. Am gyngor pellach ar ysgrifennu deilliannau a meini prawf a datblygu tasgau aseiniad, ewch i wefan y Gyfarwyddiaeth Gwella Ansawdd.

